
Na podlagi 11. člena Kolektivne pogodbe za dejavnost vzgoje in izobraževanja v Republiki Sloveniji (Uradni list RS, št. 52/94 s spremembami in dopolnitvami, v nadaljnjem besedilu: KPVIZ) je Odbor za razlago kolektivne pogodbe na svoji seji dne 16. oktobra 2025 sprejel naslednji 

POSLOVNIK

ODBORA ZA RAZLAGO KPVIZ
I. SPLOŠNE DOLOČBE

1. člen

(predmet urejanja)

Ta poslovnik ureja organizacijo ter način dela in odločanja Odbora za razlago KPVIZ (v nadaljnjem besedilu: odbor).

2. člen
(pomen izrazov)

V poslovniku uporabljeni izrazi predsednik, član in sekretar, zapisani v moški spolni slovnični obliki, so uporabljeni kot nevtralni za ženske in moške.

3. člen

(sedež odbora)

Sedež odbora je na sedežu ministrstva, pristojnega za vzgojo in izobraževanje, ki za odbor opravlja strokovno-administrativne naloge ter zagotavlja finančne pogoje za njegovo delo.
Seje odbora so lahko tudi izven njegovega sedeža ali na daljavo (z uporabo avdiovizualnih komunikacijskih sredstev, npr. Microsoft Teams, Zoom) ali dopisno (z uporabo elektronske pošte).
4. člen

(področje delovanja)

Odbor sprejema razlage določb KPVIZ, ki pomenijo obvezen način uporabe njenih določb za obe pogodbeni stranki KPVIZ ter obvezno podlago za odločanje o sporih o pravicah in obveznostih, ki izvirajo iz KPVIZ, ter objavlja razlage KPVIZ v Uradnem listu Republike Slovenije.
5. člen

(obravnava vloge)

Vlogo za razlago KPVIZ lahko podajo podpisniki KPVIZ. Vloga mora vsebovati obrazložen predlog razlage.
Po prejemu vloge odbor najprej oceni, ali jo je podal upravičeni predlagatelj in ali se nanaša na razlago posameznih določb KPVIZ. Odločitev o tem lahko odbor sprejme na dopisni seji. V kolikor ne gre za upravičenega vlagatelja in/ali za razlago KPVIZ, odbor o tem obvesti vlagatelja. Odbor lahko posreduje vlogo v obravnavo pristojnemu ministrstvu. Če pa je vlogo posredoval upravičen predlagatelj in se nanaša na razlago določbe KPVIZ, vendar ne vsebuje obrazloženega predloga razlage, se predlagatelja pozove k dopolnitvi. Odbor vsebinsko obravnava le vloge z obrazloženim predlogom razlage.
Sekretar je dolžan vlogo čim prej po prejemu posredovati odboru.

Odbor se mora sestati in obravnavati vlogo za razlago določb KPVIZ praviloma v tridesetih dneh od prejema vloge.

Vloge se obravnavajo po vrsti, glede na datum prejema vloge. Po odločitvi predsednika se lahko vloga obravnava tudi prednostno, glede na oceno nujnosti oziroma pomembnosti vsebine zadeve. 

II. ORGANIZACIJA ODBORA
6. člen

(sestava)

Odbor šteje pet članov, pri čemer vsaka pogodbena stranka KPVIZ imenuje dva člana, s soglasjem obeh pogodbenih strank pa je imenovan predsednik odbora. 
Če katera od pogodbenih strank KPVIZ razreši člana, ki ga je imenovala, imenuje drugega člana in o tem nemudoma obvesti predsednika odbora. 
Vsaka pogodbena stranka KPVIZ lahko imenuje namestnika, ki nadomešča posameznega člana v primeru odsotnosti. Namestnike se imenuje na enak način, kot so imenovani člani. Namestnik ima v času odsotnosti člana vse pristojnosti in obveznosti člana.

7. člen

(predsednik)

Predsednik odbora je imenovan s soglasjem obeh pogodbenih strank KPVIZ. 

Predsedniku odbora funkcija preneha z odstopom ali razrešitvijo.
Odstop učinkuje z dnem, ko se člani odbora z njim seznanijo.
Predsednik odbora je lahko razrešen s soglasjem obeh pogodbenih strank KPVIZ.
8. člen

(naloge predsednika)

Predsednik odbora vodi in organizira delo odbora, zastopa in predstavlja odbor, podpisuje razlage določb KPVIZ in opravlja druge naloge, določene s tem poslovnikom ali s sklepom odbora.
9. člen

(sekretar)

Odbor ima sekretarja, ki ga imenuje s soglasjem. Sekretar je zaposlen na ministrstvu, pristojnem za vzgojo in izobraževanje.

Sekretar pomaga predsedniku odbora pri organizaciji dela odbora, skrbi za zbiranje in pripravo gradiv, za sklice sej, vodenje zapisnikov, objavo razlag KPVIZ, evidenco in realizacijo sklepov in odločitev odbora, arhiviranje ter opravlja druge strokovno-operativne naloge za potrebe odbora.

III. SEJE ODBORA IN ODLOČANJE
10. člen

(sklic seje)

Odbor deluje in odloča na sejah, ki jih sklicuje predsednik odbora na lastno pobudo ali na pobudo člana. Predsednik odloči o tem, ali se seja skliče na sedežu ali na daljavo.
Vabilo za sejo z gradivom se članom odbora pošlje najkasneje 7 dni pred sejo, in to po elektronski pošti.
V vabilu za sejo odbora predsednik predlaga dnevni red seje. Na dnevni red seje se vselej uvrsti potrditev zapisnika prejšnje seje odbora in pregled realizacije sklepov. Vabilo na sejo na daljavo mora vsebovati tudi podatke o načinu dostopa do seje.

11. člen

(udeleževanje sej)

Člani odbora imajo pravico in dolžnost, da se udeležujejo sej odbora. Udeležba je lahko s fizično prisotnostjo ali izjemoma preko avdiovizualnih komunikacijskih sredstev, po predhodni najavi takšne udeležbe sekretarju.

Svojo odsotnost morajo člani opravičiti sekretarju odbora. Sekretar v tem primeru obvesti namestnika člana odbora in mu posreduje gradivo za sejo. 

12. člen

(potek seje)

Sejo odbora vodi predsednik. 

Na začetku seje predsednik ugotovi navzočnost članov oziroma sklepčnost. 

Odbor najprej odloča o predlaganem dnevnem redu. Najprej se odloča o predlogih, da se posamezne zadeve umaknejo z dnevnega reda in nato o predlogih za razširitev dnevnega reda. 

Dnevni red se lahko razširi na obrazložen predlog predsednika ali člana odbora, če je razlog za obravnavo zadeve nastal po sklicu seje. Če gradivo ni bilo poslano članom odbora in člani soglašajo s širitvijo, se lahko ta zadeva obravnava na isti seji.
13. člen

(sodelovanje na seji)

Na sejah odbora sodelujejo predsednik in člani odbora. V primeru odsotnosti člana odbora na seji sodeluje namestnik člana.
Na seje odbora so lahko vabljeni strokovnjaki s posameznih področij, ki jih glede na zahtevnost obravnavanih gradiv na sejo povabi predsednik odbora. 

14. člen
(odločanje)

Odbor veljavno odloča, če je na seji navzočih več kot polovica članov posamezne pogodbene stranke in predsednik. 

Odbor sprejema odločitve s soglasjem vseh prisotnih članov. Član odbora glasuje za ali proti in se ne more vzdržati. Če ne pride do soglasja, se seja odbora prekine do ponovne presoje odbora ali pridobitve dodatnih neodvisnih strokovnih mnenj, vendar praviloma največ za mesec dni. 

Predsednik lahko v primeru iz drugega odstavka tega člena zahteva pisna stališča članov odbora o vprašanju na dnevnem redu z utemeljitvijo. 
Če tudi na nadaljevanju seje ni soglasja članov odbora, lahko odbor sprejme odločitev z glasovanjem večine članov. Iz zapisnika mora biti razviden rezultat glasovanja.

15. člen

(izvedba dopisne seje)

Odbor lahko izjemoma odloča na dopisni seji. Glasuje se s pomočjo elektronske pošte.

Odločitev, predlagana v gradivu za dopisno sejo, je sprejeta, če v roku, ki je določen v gradivu in ne sme biti krajši od dveh delovnih dni, zanjo glasujejo vsi člani odbora. 
Če ni soglasja odbora, se gradivo uvrsti na dnevni red prve naslednje seje odbora. 
16. člen
(zapisnik seje)

Zapisnik seje odbora vsebuje podatke o prisotnih, dnevnem redu, izidu glasovanja in sklepe odbora. Vloge, o katerih odloča odbor, so kot priloga sestavni del zapisnika. Na izrecno željo predsednika ali člana se v zapisnik navedejo njegove navedbe. 

Zapisnik podpišeta predsednik in sekretar. 
Če odbor oceni, da je potrebna potrditev zapisnika pred datumom naslednje seje, odbor s sklepom sam določi način verifikacije zapisnika.

17. člen

(objava razlage)

Razlaga KPVIZ se objavi v Uradnem listu Republike Slovenije z navedbo člena KPVIZ, na katerega se ta nanaša, in razlago, brez navedbe podatkov o predlagatelju razlage.

Sekretar najkasneje v treh delovnih dneh po seji odbora pošlje čistopis razlage KPVIZ za objavo v Uradnem listu Republike Slovenije v potrditev predsedniku in članom. Besedilo razlage morajo potrditi najkasneje v treh delovnih dneh. Če predsednik ali posamezni član ne potrdi besedila razlage, se skliče nova seja o razlagi.

Po potrditvi besedila razlage KPVIZ sekretar o razlagi obvesti vlagatelja in poskrbi za objavo razlage KPVIZ v Uradnem listu Republike Slovenije v najkrajšem možnem času.

 IV. ARHIV
18. člen

(vodenje arhiva)

Arhiv odbora z originalnimi vlogami, vabili, zapisniki ter ostalimi dokumenti odbora se nahaja na sedežu odbora. 

Za arhiv skrbi sekretar.

V. STROŠKI DELA ODBORA
19. člen
(stroški dela odbora)
Administrativni stroški dela odbora in stroški dela sekretarja bremenijo ministrstvo, pristojno za vzgojo in izobraževanje.
Stroški dela predsednika bremenijo ministrstvo, pristojno za vzgojo in izobraževanje.
VI. POSLOVNIK

20. člen

(sprejem poslovnika)

Poslovnik sprejme odbor s soglasjem članov obeh pogodbenih strank KPVIZ.
Spremembe in dopolnitve tega poslovnika se sprejemajo na enak način kot poslovnik.

Spremembe in dopolnitve poslovnika lahko predlaga predsednik in vsak član.
21. člen

(razlaga poslovnika)

Za razlago tega poslovnika je pristojen odbor.
VII. KONČNA DOLOČBA
22. člen

(začetek veljavnosti)

Ta poslovnik začne veljati, ko ga sprejme odbor. Poslovnik se objavi na spletni strani ministrstva, pristojnega za vzgojo in izobraževanje. 
V Ljubljani, 16. 10. 2025








Predsednica odbora








Prof. dr. Darja Senčur Peček

